Dôvodová správa

A. Všeobecná časť

           Návrh zákona, ktorým  sa mení a  dopĺňa zákon č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony predkladá ministerstvo financií na základe vlastnej iniciatívy. 
            Podľa daňového poriadku sa postupuje od 1. januára 2012. S ohľadom na vývoj praxe vznikla potreba úpravy niektorých ustanovení zákona tak, aby bola zabezpečená efektivita správy daní a zabezpečil sa účinnejší výber štátnych príjmov. Navrhovaná novela reflektuje aj na požiadavky daňových subjektov  s cieľom vytvoriť priaznivé podmienky pri uplatňovaní ich práv. Navrhovaným zákonom sa napr. rozširujú oprávnenia daňových subjektov, a to najmä prostredníctvom zjednotenia lehoty na podanie dodatočného daňového priznania v prípadoch, keď daňový subjekt deklaruje vrátenie dane s lehotami, keď daňový subjekt je povinný daň doplatiť; tiež sa umožní, aby daňový subjekt mohol požiadať o preúčtovanie daňového preplatku na daňovú pohľadávku alebo nesplatný preddavok na daň. Zároveň novela reaguje aj na opatrenia prijaté v zákone o dani z pridanej hodnoty v rámci efektívneho potláčania možnosti podvodných aktivít a eliminácie zneužívania systému dane z pridanej hodnoty. Navrhuje sa napr. zverejňovať zoznamy daňových subjektov, ktorí opakovane nepodávajú daňové priznania na daň z pridanej hodnoty, opakovane ich nemožno zastihnúť na adrese sídla alebo opakovane porušujú povinnosti pri daňovej kontrole.  
 
S cieľom zabezpečiť dostatočný časový rámec pre komplexnú prípravu plne funkčného informačného systému sa navrhuje posunúť účinnosť niektorých ustanovení daňového poriadku a zákona o účtovníctve.
 
Ďalej sa návrhom zákona na základe podnetov podnikateľskej verejnosti, ako aj na základe poznatkov daňovej správy z praxe novelizujú aj niektoré ustanovenia zákona o používaní elektronickej registračnej pokladnice.  
 
Prijatie navrhovaného zákona nemá vplyv na rozpočet verejnej správy, podnikateľské prostredie, sociálne vplyvy a tiež nemá vplyvy na zamestnanosť, životné prostredie a  informatizáciu spoločnosti.
 
Návrh zákona je v súlade s Ústavou Slovenskej republiky, inými zákonmi a všeobecne záväznými právnymi predpismi, ako aj s medzinárodnými zmluvami, ktorými je Slovenská republika viazaná.
            Účinnosť zákona sa navrhuje od 30. decembra 2012 s výnimkou niektorých ustanovení, ktorých účinnosť sa navrhuje od 1. januára 2013.